**Brad De Veluwe** (s. 21. huhtikuuta 2008) on suomalainen lämminverinen ravihevonen. 

Hevosen omistaja ja kasvattaja on Oy Lars Ingman Ab Sipoosta. Sitä on valmentanut ja ohjastanut helsinkiläinen Tuomas Korvenoja. Oria on pidetty yhtenä kaikkien aikojen lahjakkaimmista suomalaisista ravihevosista. Nimensä hevonen on saanut näyttelijä Brad Pittin sekä hevosen omistavan Ingmanin perheen Hollannissa sijaitsevan maatilan mukaan.

Kaksi- ja kolmivuotiskaudet
---------------------------

Uransa kaksivuotiaana aloittanut Brad De Veluwe nousi eurooppalaiselle huipulle kolmivuotiskaudellaan vuonna 2011. Se voitti suuria ikäluokkakilpailuja Suomen lisäksi Ruotsissa, Norjassa sekä Italiassa. Ori saavutti ykkössijat muun muassa Suomen tärkeimmässä kolmivuotiaiden ikäluokkakilpailussa Kriteriumissa sekä Ruotsissa ravatussa E3-finaalissa. 

Arvokkaimman voittonsa Brad De Veluwe juoksi marraskuussa Milanossa, jolloin se voitti Euroopan suurimman kolmivuotiskilpailun Gran Premio Orsi Mangellin. Voittoaika 11,6aly oli uusi ikäluokan Suomen ennätys. Hevonen teki kauden aikana myös kolme muuta Suomen ennätystä eri matkoilla.

Suurkilpailuvoitot herättivät suurta kiinnostusta suomalaisessa mediassa. Valmentaja Tuomas Korvenoja sekä omistajan edustaja Anders Ingman vierailivat Milanon kilpailun jälkeen muun muassa MTV3:n Huomenta Suomi -ohjelmassa. TV2:n Sisu-urheiluohjelma puolestaan seurasi Brad De Veluwen ja Korvenojan valmistautumista Kriteriumiin. Suomen Hippoksen järjestämässä yleisöäänestyksessä Brad De Veluwe valittiin vuoden hevoseksi 2011.

Nelivuotiskausi
---------------

Talvehdittuaan Ruotsissa Brad De Veluwe aloitti nelivuotiskautensa voitokkaasti huhtikuussa 2012. Heinäkuun alussa ori voitti Halmstadissa Sprintermästaren-kilpailun uudella nelivuotiaiden tuhannen metrin ratojen maailmanennätysajalla 09,7a. Syyskuussa Brad De Veluwe saavutti toisen suuren ikäluokkakilpailun Derbyn ykkössijan Vermossa. Myöhemmin syyskuussa se voitti Gelsenkirchenissä UET Grand Prix -kilpailun toisena suomalaissyntyisenä hevosena Jexpress Dahlian jälkeen.

Viisivuotiskausi
----------------

Brad De Veluwe aloitti viisivuotiskautensa maaliskuun lopussa 2013 voittamalla Vermossa järjestetyn perinteisen Helsinki-ajon. Sen ohjastajana toimi poikkeuksellisesti Mika Forss, koska Tuomas Korvenoja oli loukannut kätensä laskettelurinteessä tapahtuneessa onnettomuudessa. Kausi jatkui Seinäjoen Prix d’Etain Royalin sekä Vermon Finlandia-ajon kakkossijoilla.

Finlandia-ajon myötä hevonen sai kutsun Elitloppetiin. Sen karsintalähdössä juostu kolmas sija takasi paikan samana päivänä juostuun finaaliin, jossa Brad de Veluwe oli neljäs. Loppukauden aikana se juoksi Suur-Hollola-ajossa ja Ruotsissa Hugo Åbergs Memorialissa ja Jubileumspokalenissa. Kausi päättyi Vincennesin radalla juostuun 5-vuotiaiden Euroopan mestaruuteen, jonka finaalissa ori sijoittui toiseksi.

Brad De Veluwe ei kilpaillut kesällä 2014 jalkavamman vuoksi. Syksyllä 2014 se muutti Ruotsiin Reijo Liljendahlin valmennukseen. Vamma uusiutui keväällä 2015.

Suurkilpailuvoitot
------------------

| Päivä | Rata | Kilpailu | Matka | Voittoaika | Palkintosumma |
| --- | --- | --- | --- | --- | --- |
| 30.4.2011 | Suomi Vermo | Seppeleajo | 2100m | 14,2a | 010 000 € |
| 15.5.2011 | Norja Bjerke | 3 Års Elite | 1609m | 00012,5a SE | 019 065 € |
| 2.7.2011 | Ruotsi Bergsåker | E3 | 2140m | 13,7a | 088 080 € |
| 17.7.2011 | Norja Jarlsberg | Ulf Thoresenin muistoajo | 2100m | 14,0a | 076 260 € |
| 1.10.2011 | Suomi Teivo | Kriterium | 2600m | 00015,0a SE | 075 000 € |
| 1.11.2011 | Italia San Siro | Gran Premio Orsi Mangelli | 1600m | 00011,6a SE | 115 000 € |
| 5.7.2012 | Ruotsi Halmstad | Sprintermästaren | 1609m | 00009,7a ME | 100 003 € |
| 1.9.2012 | Suomi Vermo | Derby | 2600m | 14,8a | 100 000 € |
| 23.9.2012 | Saksa Gelsenkirchen | UET Grand Prix | 2600m | 13,8a | 200 000 € |
| 23.3.2013 | Suomi Vermo | Helsinki-ajo | 1609m | 12,7a | 010 000 € |

Lähteet
-------

* Suomen Hippos: Brad de Veluwe - suomalainen supertähti (Arkistoitu – Internet Archive)
* Brad De Veluwen kilpailut Hippoksen tietokannassa

### Viitteet

1. ↑  Brad De Veluwe Suomen Hippos ry. Viitattu 7.9.2015.
2. ↑  Brad Pittin ravurikaima valloittaa kaviouria *Vartti Itä-Uusimaa*.  3.10.2011. Viitattu 12.4.2012. [vanhentunut linkki]
3. ↑  Suomalaisravuri Brad De Veluwe on Euroopan paras  1.11.2011. Helsingin Sanomat.  Arkistoitu 3.1.2012. Viitattu 12.4.2012.
4. ↑  Orsi Mangellin sankarit aamulla MTV3:ssa  2.11.2011. Hevosurheilu.  Arkistoitu 19.4.2012. Viitattu 12.4.2012.
5. ↑  Ohjelmat/Sisu YLE.  Arkistoitu 15.11.2013. Viitattu 12.4.2012.
6. ↑  Brad de Veluwe Ravigaalan tähti  7.1.2012. Hevosurheilu. Viitattu 12.4.2012. [vanhentunut linkki]
7. ↑  Ori Brad de Veluwen juoksu veti sipoolaisia Vermoon  7.4.2012. Keski-Uusimaa.  Arkistoitu 4.3.2016. Viitattu 12.4.2012.
8. ↑  Brad de Veluwe hurjasteli ME-ajan Ruotsissa ("Voittoaika 09,7a on 4-vuotiaiden 1000 metrin ratojen maailmanennätys") *Yle uutiset*.  5.7.2012. YLE Urheilu. Viitattu 6.7.2012.
9. ↑  Brad de Veluwe Derbyn ykkönen - "ei huolen häivääkään" *Yle Urheilu*.  1.9.2012. Viitattu 2.9.2012.
10. ↑  Kalle Koponen: Brad de Veluwe on Euroopan ravikuningas *Helsingin Sanomat*.  23.9.2012.  Arkistoitu 26.9.2012. Viitattu 24.9.2012.
11. ↑  Brad de Veluwe paineli talvikelissä hirmuajan *Ilkka*.  23.3.2013. Viitattu 24.3.2013.
12. ↑  Brad de Veluwe täytti toiveet *Helsingin Sanomat*.  27.5.2013.  Arkistoitu 15.12.2013. Viitattu 12.12.2013.
13. ↑  Brad de Veluwen kausi päättyi kakkossijaan *Helsingin Sanomat*.  30.9.2013.  Arkistoitu 15.12.2013. Viitattu 12.12.2013.
14. ↑  Brad De Veluwella hankosidevamma  5.5.2014. Suomen Hippos ry.  Arkistoitu 3.5.2015. Viitattu 7.9.2015. |
15. ↑  Westerberg, Lotta: Huippuori Brad de Veluwe vaihtaa valmentajaa ja muuttaa Ruotsiin *Yle Urheilu*.  28.8.2014. Viitattu 7.9.2015.
16. ↑  Brad de Veluwen kilpaura ohi? - vanha vamma uusiutui *Iltasanomat.fi*.  20.3.2015.  Arkistoitu 21.8.2015. Viitattu 7.9.2015.

Aiheesta muualla
----------------

* Brad De Veluwe sai 90 pistettä Oritarkastuksessa[vanhentunut linkki] Suomen Hippos ry. 14.3.2012.